ผู้ถือหน่วยกองทุน1S-LTFเฮ!รับปันผล40สต.
บลจ.วรรณ จ่ายเงินปันผลกองทุนเปิดวรรณเอเอ็มซีเล็คทีฟหุ้นระยะยาว (1S-LTF) หน่วยลงทุนละ 0.40 บาท ในรอบ 8 เดือน
13 ก.ค. 2553

บลจ.วรรณ จ่ายเงินปันผลกองทุนเปิดวรรณเอเอ็มซีเล็คทีฟหุ้นระยะยาว (1S-LTF) หน่วยลงทุนละ 0.40 บาท ในรอบ 8 เดือน
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม วรรณ จำกัด เปิดเผยว่า บลจ. วรรณ ได้มีมติเมื่อวันที่ 7 กรกฎาคม 2553 ให้จ่ายเงินปันผลกองทุนเปิดวรรณเอเอ็มซีเล็คทีฟหุ้นระยะยาว (1S-LTF) จากกำไรสุทธิของผลการดำเนินงานระหว่างวันที่ 1 ต.ค.2552 ถึงวันที่ 30 มิ.ย.2553 ในอัตราหน่วยลงทุนละ 0.40 บาท โดยกำหนดวันปิดสมุดทะเบียนพักการโอนหน่วยลงทุน เพื่อสิทธิในการรับเงินปันผล ในวันที่ 19 ก.ค.2553 และกำหนดจ่ายเงินปันผลในวันที่ 5 ส.ค.2553
กองทุนเปิดวรรณเอเอ็มซีเล็ค ทีฟหุ้นระยะยาว (1S-LTF) เป็นกองทุนรวมตราสารแห่งทุน ซึ่งเหมาะกับบุคคลธรรมดาที่ต้องการผลตอบแทนจากการลงทุนในหุ้น และต้องการนำเงินลงทุนดังกล่าวไปลดหย่อนภาษีเงินได้ จำนวนไม่เกิน 15% ของเงินได้พึงประเมินแต่ไม่เกิน 500,000 บาท ตามเงื่อนไขของการลงทุนในกองทุนรวมหุ้นระยะยาว โดยเมื่อวันที่ 25 มิถุนายน 2553 ผลการดำเนินงานของกองทุนในรอบ 3 เดือน 6 เดือน และ 1 ปี ที่ผ่านมาเท่ากับ 2.16% 10.53% และ 30.88% ตามลำดับ และมีมูลค่าหน่วยลงทุนเท่ากับ 12.3136 บาท
นายมนรัฐ กล่าวต่อไปว่า บลจ.วรรณ มีกองทุนรวมหุ้นระยะยาว 3 กองทุนให้ผู้ลงทุนได้เลือกลงทุน ได้แก่ กองทุนเปิด 1S-LTF เหมาะสำหรับผู้ที่ต้องการรับเงินปันผล กองทุนเปิด 1SG-LTF เหมาะสำหรับผู้ที่ไม่ต้องการรับเงินปันผล และกองทุนเปิด 1SMART-LTFเหมาะสำหรับผู้ลงทุนที่ต้องการจะลงทุนใน LTF เพื่อรับสิทธิประโยชน์ทางภาษี แต่ไม่ต้องการรับความเสี่ยงจากความผันผวนของดัชนีตลาดหลักทรัพย์ฯ โดยกองทุนได้ใช้ตราสารอนุพันธ์คือ Futures เพื่อลดความเสี่ยงจากความผันผวนของราคาหลักทรัพย์
ผู้ที่สนใจลงทุนในกองทุน LTF สามารถสอบถามรายละเอียดเพิ่มเติมได้ที่บลจ.วรรณ หรือที่ผู้สนับสนุนการขายหรือรับซื้อคืนที่ได้รับการแต่งตั้งจากบริษัท จัดการหรือที่เวบไซต์ www.one-asset.com